Нало Заур и тхыгъэ къыхэхахэр
«Эльбрус» тхылъ тедзапIэм къыщыдэкIащ Нало Заур и тхыгъэ къыхэхахэр щызэхуэхьэса тхылъым и ещанэ томыр.
Фигу къэдгъэкIыжынщи, нэхъапэкIэ къыдэкIа япэ томым ихуащ Налом и новеллэхэр, етIуанэм — усэхэр, поэмэхэр, повестхэр.
Ещанэ тхылъым щызэхуэхьэсащ пцIыIэрышэхэр, псысэхэр, таурыхъхэр. Мы къыдэкIыгъуэм ихуа дэтхэнэ зы тхыгъэми узыIэпишэу уоджэ, гъэщIэгъуэнагъ гуэр къыхэбгъуатэу апхуэдэщ. Нало Заур и творчествэм щыгъуазэхэм ящIэ абы хуэдэу щIэщыгъуэу, бзэ къулейкIэ псысэхэр, таурыхъхэр «къэзыIуэтэж» зэрыщымыIэр. «Налор сытым темытхыхьми, абы къигъуэтт нэгъуэщIым гу зылъамыта хьэлэмэт гуэр. Абыхэм укъыщеджэкIэ удэзыхьэхри къэхъугъэ зэхуэмыдэхэм я гъэщIэгъуэ-нагъым и закъуэкъым, уеблэмэ абыхэм япэкъыпфIоувэ ахэр къызэрыIуэта анэдэлъхубзэм и дахагъэмрэ и къарумэрэ», — жеIэ филологие щIэныгъэхэм я доктор Гъут Iэдэм. Абы и лъэныкъуэкIэ мы тхылъыр ди лъэпкъым дежкIэ хъугъуэфIыгъуэ мылъытэщ.
Псысэхэмрэ таурыхъхэмрэ пцIы яупсурэ, зи гугъу ящI Iуэхур егъэлеяуэ гъэщIэрэщIауэ къаIуэтэжурэ зэхалъхьэу аращ. Ауэ абыхэм гупсысэ яхэлъу икIи цIыхур ягъэдыхьэшхыу щытын хуейщ. АбыкIэ щапхъэщ Налом и псысэхэмрэ таурыхъхэмрэ.
«ПцIы псысэхэр пщIэи, гулъыти зыхуэщIын хуей жанр хьэлэмэтщ — угупсысэххэнумэ, уагъэгупсысэу, мыхъумыщIэр ауанкIэ ягъэпуду, хабзэ-нэмысыр зезыхьэхэр ягъэлъапIэу, цIыху езэшам гукъыдэж кърату…», — дыкъыщоджэ тхылъым и пэублэм Нало Заур и псалъэхэм.
ЩхьэщэмыщI Изэ.
